钦定古今图书集成/理学汇编/学行典/第092卷 > 礼记 > 《文王世子》
## 钦定古今图书集成/理学汇编/学行典/第092卷 > 礼记 > 《文王世子》

春诵夏弦，大师诏之《瞽宗》。秋学礼，执礼者诏之；冬读
书，典书者诏之。礼在《瞽宗》，书在上庠。

〈陈注〉《瞽宗》，殷学名。上庠，虞学名。周有天下，兼立虞、夏、殷、周之学也。〈大全〉长乐刘氏曰：“春者，阳气宣吐以生万物也，故宜诵以宣其中和之声焉。夏者，阳气盛大以壮万物也，故宜弦以极其纯粹之致焉。皆太师之职，以教国子者也。”严陵方氏曰：“诵者人也，弦者丝也。人之事始于东，丝之音属于南，故诵以春而弦以夏。礼者体也，《书》者事也，体之文成于西，事之质办于北，故《礼》以秋而《书》以‘冬’”，此又其别也。太师则乐工之所师而为大者也。而乐以阳为主，故以之诏弦诵焉。执礼者诏礼，典书者诏书，亦各以其类也。于《礼》言“学”，于《书》言“读”者，皆学而读之。